בסרטון הבא: רגעי ההשתלטות על המחבל

הטרור היכה שוב ברעננה: מחבל דקר בצהריים (שבת) ארבעה בני אדם ברחוב אנילביץ' ברעננה ונלכד בידי כוחות הביטחון בחצר בית ברחוב רמח"ל הסמוך. גבר כבן 40 נפצע בינוני מדקירות בבטנו ושלוש נשים נפצעו קל.

הפצוע הובהל באורח קשה לחדר הניתוח בבית החולים מאיר בכפר סבא כשהוא מורדם ומונשם. בהמשך חל שיפור במצבו. הדוקר, פלסטיני בן 20 מהכפר טאמון שליד ג'נין ששהה בישראל באופן בלתי חוקי, נתפס וזרק את הסכין כששוטר שלף אקדח מולו. מתברר כי הוא נס מזירת הפיגוע ברחוב אנילביץ' לאחר שאזרח ירה באוויר.

ההשתלטות על הדוקר (צילום: ינון B&R)

כוחות גדולים של משטרה, בפיקודו של מפקד מרחב שרון קובי שבתאי, פתחו בסריקות נרחבות ברעננה עם נשקים שלופים מחשש למחבל שני, אולם כעבור כשעתיים הופסקו הסריקות לאחר שנשלל החשד הזה. במהלך הסריקות התבקשו תושבים המתגוררים באזור גן העלייה לשהות בבתיהם.

עדי ראייה מספרים שהמחבל שנלכד ניסה להיכנס לבית כנסת בגן העלייה, שנמצא 300 מטרים מהמקום שבו הוא נתפס. לדברי עדי ראייה המחבל דקר את קורבנותיו ברחוב אנילביץ' ואז נמלט לרחוב רמח"ל הסמוך. תושבים החלו לרדוף אחריו והוא נמלט למרחק של כ-300 מטרים. לפי אחד מעדי הראייה הוא ניסה להיכנס לבית, שם תקף אותו כלב. המחבל ברח לחצר ושם נתפס בידי שוטרים. בחצר נמצאה סכין. שוטרים הוציאו את המחבל בניידת משטרה כשברקע קראו תושבים "מוות לערבים".

בעל הבית שבחצרו נתפס המחבל סיפר: "בדיוק יצאתי מהבית לראות מה קורה בחוץ. הסתכלנו שנייה אחת במרפסת לפני שאנחנו יוצאים מהדלת, ואז ראינו את המחבל רץ לכיוון הבית שלנו וכמות גדולה של שוטרים, להערכתי כעשרים שוטרים, עלו עליו, הרביצו לו, ולצערי הרב גם טיפלו בו אחר כך".

פרמדיק מד"א ירקון אוהד ביין, שהגיע מקום לזירה, סיפר: "המקום היה הומה אדם. ראינו גבר כבן 40 שוכב על הכביש במצב קשה עם כמה דקירות בפלג גופו העליון. הוא הוכנס לאמבולנס, ותוך כדי טיפול הגיעה עוד אישה שנדקרה בפלג גופה העליון".

בחצר הבית הזה נתפס המחבל (צילום: עידו ארז)

שוטר סורק את אחד מבתי הספר הסמוכים (צילום: עידו ארז)

חיפושים מחשש למחבל נוסף (צילום: עידו ארז)

(צילום: הלל אטלן)

דובר משטרת מרחב שרון רב פקד זיוון פריידין סיכם: "סמוך לשעה 15:30 התקבל דיווח במוקד 100 על אירוע דקירה ברחוב אנילביץ'. שוטרי סיור של משטרת כפר סבא שהיו בסמוך זיהו חשוד, רדפו אחריו ברגל ותפסו אותו בחצר בית ברחוב רמח"ל".

סגן מנהל בית החולים מאיר ד"ר דורון נצר עדכן: "ב-16:00 הגיעו שלושה פצועים לבית החולים. גבר בן 45 עם פצע בבטנו נמצא בחדר ניתוח. חל שיפור במצבו ובשלב הזה אין סכנה לחייו. במקביל הגיעה אישה בת 45 עם פציעה בזרוע ימין במצב קל ואישה בת 67 נחבלה בראשה ונפצעה קל. בנוסף יש נפגעת חרדה".

(צילום: google maps)

הבית שלידו נתפס המחבל (צילום: עידו ארז)

בתמונה: אישה שנפגעה מחרדה פונתה לבית החולים (צילום: אבי מועלם)

פינוי הנפגעים לבית החולים מאיר בכפר סבא (צילום: אבי מועלם)

סריקות נרחבות בין הבתים ברעננה

הבית שבכניסה אליו נתפס המחבל (צילום: רענן בן צור)

אחת הזירות ברעננה (צילום: הלל אטלן)

(צילום: עידו ארז)

מסוק משטרתי סייע בסריקות (צילום: עידו ארז)

המסוק המשטרתי מעל רעננה (צילום: שי יפרח)

סריקות נרחבות ברעננה (צילום: רענן בן צור)

(צילום: הלל אטלן)

(צילום: הלל אטלן)

לפני כחודשיים אירעו שני פיגועי דקירה ביום אחד ברעננה. עובד קבלן בבית לוינשטיין יצא עם סכינים לרחוב ודקר ארבעה. אחד מהם נפצע בינוני והיתר קל. המחבל נתפס אחרי שנהג מונית השתלט עליו. שעה קודם: צעיר ממזרח ירושלים דקר גבר בתחנת אוטובוס ופצע אותו קל. עוברי אורח היכו את המחבל והשתלטו עליו.

אתמול בצהריים נורה מחבל פלסטיני שניסה לדרוס חיילים במעבר קלנדיה. מאוחר יותר אירע ניסיון דריסה בסילוואד סמוך לעפרה במהלך הפרות סדר. המחבל נורה למוות בידי לוחמי גדוד נצח יהודה שזיהו אותו נוסע במהירות לכיוונם. לא היו נפגעים פרט לשני המחבלים.

ביום שני נפצע קשה תינוק בפיגוע דריסה סמוך לגשר המיתרים בכניסה לירושלים. המחבל, תושב בית חנינא שבמזרח העיר, נורה ונהרג. שניים נפצעו בינוני בפיגוע, ועוד שמונה נפצעו קל. מחקירה ראשונית עולה כי המחבל עבד אל-מוחסן חסונה (21), ללא עבר ביטחוני, הגיע עם רכב פרטי לשדרות הרצל, ליד גשר המיתרים. בעת שהגיע לתחנת אוטובוס עלה על המדרכה ודרס אזרחים שהמתינו במקום. איש כוחות הביטחון, מאבטח ואזרח שהבחינו בפיגוע ביצעו ירי מהיר ומדויק לעבר המחבל, עוד לפני שהספיק לצאת מהרכב לעבר האזרחים. ברכבו של המחבל נמצא גרזן.